עודד מכנס

עודד מָכְנֶס (נולד ב-8 ביוני 1956) הוא כדורגלן עבר ישראלי ששיחק בעמדת החלוץ, מגדולי השחקנים של קבוצת מכבי נתניה בכל הזמנים, וחבר היכל התהילה של הכדורגל הישראלי.

ביוגרפיה
מכנס נולד בנתניה, והוא בנו של הכדורגלן אריה מכנס ואחיו התאום של הכדורגלן גד מכנס. הוא למד בבית הספר היסודי "ביאליק" בעיר, והחל לשחק כדורגל עם אחיו בקבוצת הילדים של מכבי נתניה, בהדרכתם של אביו ושל המנהל ומגלה הכישרונות יוליוס וגנר. לקבוצת הבוגרים הגיע כבר בשנת 1974, כשהוא עדיין תלמיד בתיכון "טשרניחובסקי". כבר בעונתו הראשונה זכה באליפות המדינה.

במכבי נתניה שיתף פעולה עם מרדכי שפיגלר ועם דוד לביא. עד מהרה הפכו מכנס ולביא לצמד החלוצים הטוב ביותר בליגה הלאומית (אז הליגה הבכירה).

מכנס זכה בתואר מלך השערים של הליגה בעונת 1975/1976 עם 21 שערים ושוב בעונת 1978/1979 עם 18 שערים, ביחד עם אלי מיאלי מבית"ר ירושלים. אחר כך שב וזכה בתואר מלך שערי הליגה בשתי עונות רצופות: 1981/1982 ו-1982/1983 עם 26 ו-22 שערים (בהתאמה).

בנוסף למכבי נתניה, שיחק מכנס יחד עם אחיו, גדי, במדי מכבי פתח תקווה (1984–1986), וכן שיחק תקופות קצרות במכבי תל אביב, הפועל חדרה והפועל טבריה. ב-1990, לאחר ששיחק עונה אחת במדי הפועל צפרירים חולון, פרש ממשחק פעיל.

מכנס היה מלך השערים של הליגה הבכירה בישראל. סך כל שעריו בליגה (196) היה השיא הישראלי עד שנשבר על ידי אלון מזרחי. בנבחרת ישראל שיחק מכנס תחת הדרכתם של עמנואל שפר, דוד שווייצר וג'ק מנסל, ובסך הכל לזכותו שלושה שערים ב-14 הופעות במדי נבחרת ישראל. מכנס היה ידוע כשחקן הוגן ומעולם לא הורחק מהמגרש בכרטיס אדום.

ב-4 ביולי 2011 מונה מכנס לתפקיד יו"ר ארגון שחקני הכדורגל בישראל במקומו של אבי כהן. ביוני 2012 עזב את התפקיד והוחלף על ידי חיים רביבו.

תארים
מכבי נתניה
 אליפויות (4): 1973/1974, 1977/1978, 1979/1980, 1982/1983
 גביע המדינה (1): 1977/1978
 אלוף האלופים (4): 1974, 1978, 1980, 1983

תארים אישיים
 מלך השערים של ליגת העל (4): 1975/1976 (21 שערים), 1978/1979 (18 שערים), 1981/1982 (26 שערים), 1982/1983 (21 שערים).
 כדורגלן העונה בישראל (3): 1977/1978, 1981/1982, 1982/1983

חיים אישיים 
מכנס נשוי לעינת, אחותו של המשנה ליועצת המשפטית לממשלה שרון אפק, ואב לשלושה.

מכנס מנהל בית ספר לכדורגל במושבו בית יצחק, ומשמש כפרשן במשחקי ליגת העל בערוצי ספורט 1.

קישורים חיצוניים

הערות שוליים 

כדורגלנים ישראלים
חלוצי כדורגל ישראלים
כדורגלני נבחרת ישראל
כדורגלני מכבי נתניה
כדורגלני מכבי פתח תקווה
כדורגלני מכבי תל אביב
כדורגלני הפועל טבריה
כדורגלני הפועל חדרה
כדורגלני צפרירים חולון
משתתפים ישראלים באולימפיאדת מונטריאול (1976)
כדורגלנים באולימפיאדת מונטריאול (1976)
חברי היכל התהילה של הכדורגל הישראלי
פרשני כדורגל ישראלים
בוגרי בית הספר ביאליק (נתניה)
בוגרי תיכון טשרניחובסקי
תאומים ישראלים
עודד
נתניה: כדורגלנים
בית יצחק: אישים
ישראלים שנולדו ב-1956